यूक्रेन बॉर्डर के पास मार गिराए गए सुखोई फाइटर जेट्स, यूक्रेन बोला- ये कर्मों का नतीजा
Russian Military Aircraft Attack Near Ukraine Border. रूस के दो जेट्स और 2 हेलिकॉप्टर को यूक्रेन के बॉर्डर के पास मार गिराया गया है। इनमें Su-34 फाइटर बॉम्बर, Su-35 फाइटर जेट और 2 Mi-8 हेलिकॉप्टर शामिल हैं।
रूस के दो जेट्स और 2 हेलिकॉप्टर को यूक्रेन के बॉर्डर के पास मार गिराया गया है। इनमें Su-34 फाइटर बॉम्बर, Su-35 फाइटर जेट और 2 Mi-8 हेलिकॉप्टर शामिल हैं। ये अटैक यूक्रेनी बॉर्डर से सटे ब्रांस्क क्षेत्र में हुआ। चारों एयरक्राफ्ट्स को एक साथ निशाना बनाया गया। हालांकि, यूक्रेन ने इस अटैक की जिम्मेदारी नहीं ली है।
चारों एयरक्राफ्ट्स एक रेडिंग पार्टी का हिस्सा थे और यूक्रेन के चेर्निहाइव क्षेत्र में मिसाइल और बॉम्ब अटैक के लिए जा रहे थे। कॉमरसैन्ट न्यूज साइट के मुताबिक, इस अटैक में 4 क्रू मेंबर्स की मौत हो गई। रूसी स्टेट मीडिया एजेंसी टास ने भी एक आपातकालीन सेवा के अधिकारी के हवाले से कहा- एक रूसी हेलिकॉप्टर के इंजन में आग लगने के कारण यह ब्रांस्क क्षेत्र में दुर्घटनाग्रस्त हो गया। हालांकि, इसमें अटैक या सुखोई फाइटर जेट का कोई जिक्र नहीं किया गया।
रूसी मीडिया पर अटैक का वीडियो वायरल
यूक्रेन के राष्ट्रपति जेलेंस्की के सीनियर एडवाइजर मिखाइलो पोडोलिक ने कहा- रूसी मिसाइल यूक्रेन पर अटैक के लिए आ रही थी। लेकिन तभी कुछ लोगों ने उसे मार गिराया। ये कर्मों का फल है। एक और अपराध होने से पहले हत्यारे एयरक्राफ्ट मार गिराए गए। रूस के एक टेलिग्राम चैनल पर एयरक्राफ्ट को मार गिराने का वीडियो वायरल हो रहा है। इसमें आसमान में उड़ रहे एक एयरक्राफ्ट में पहले ब्लास्ट होता है और फिर आग लग जाती है।
दूसरी तरफ, शनिवार को रूस की डिफेंस मिनिस्ट्री ने कहा कि यूक्रेनी एयरक्राफ्ट ने रूस के लुहांस्क में 2 इंडस्ट्रियल साइट्स को निशाना बनाया। यूक्रेन ने इस हमले में ब्रिटेन की लंबी दूरी वाली क्रूज मिसाइल का इस्तेमाल किया। अटैक में रूस के 2 लोग घायल हुए हैं। हालांकि, यूक्रेन ने इस हमले की पुष्टि नहीं की।
रूसी एयरक्राफ्ट पर हमले की ये 2 तस्वीरें भी देखें...
यूक्रेन ने मार गिराई थी हाइपरसोनिक मिसाइल
कुछ दिन पहले भी यूक्रेन ने रूस की किंझल हाइपरसोनिक मिसाइल को मार गिराने का दावा किया था। यूक्रेनी एयरफोर्स के मुताबिक, उन्होंने रूस की सबसे एडवांस हाइपरसोनिक मिसाइल 'किंजल' को अमेरिका के पैट्रियट डिफेंस सिस्टम से तबाह कर दिया था। एयरफोर्स के प्रवक्ता युरी इहनात ने कहा था- रूस कह रहा था कि अमेरिका का पैट्रियट मिसाइल सिस्टम पुराना और रूस के हथियार पूरी दुनिया में सबसे बेहतर हैं। अब 'किंजल' का हवा में ढेर होना उनके मूंह पर तमाचा है।
क्रेमलिन पर भी हुआ था हमला
रूसी राष्ट्रपति पुतिन के घर क्रेमलिन पर भी 3 मई को 2 ड्रोन से अटैक किया गया था। दोनों ड्रोन क्रेमलिन के डोम पर क्रैश हुए थे। हालांकि, हमले के वक्त पुतिन वहां मौजूद नहीं थे। अटैक के बाद रूस ने कहा था- हम इसे आतंकी हमला मानते हैं। यह प्रेसिडेंट को जान से मारने की साजिश थी। रूस के पास इस हमले का जवाब देने का अधिकार है। इसके लिए जगह और वक्त का चुनाव भी रूस ही करेगा।
रूस की इस धमकी के बाद यूक्रेन की राजधानी कीव में एयर अटैक के अलार्म एक्टिव कर दिए गए थे। क्रेमलिन पर ये अटैक 9 मई को विक्ट्री डे परेड से 6 दिन पहले हुआ था। हालांकि, ये हमला किसने किया था इसकी अभी तक कोई जानकारी नहीं मिली है।
रूस पर जवाबी हमले की तैयारी में यूक्रेन
रूस पर अटैक को लेकर शनिवार को राष्ट्रपति जेलेंस्की ने कहा- हमारी सेना इसकी तैयारी में जुटी हुई है। हम बहुत जल्द रूस पर जवाबी कार्रवाई की शुरुआत करेंगे। हम जीत पर विश्वास रखते हैं और इसके लिए हम हर जरूरी कदम उठाएंगे। वहीं 15 महीने से जारी इस जंग में रूस लगातार यूक्रेन के अलग-अलग शहरों को निशाना बना रहा है।
शनिवार को अटैक में यूक्रेन के कोस्तियान्तिनिवका शहर में 15 साल की एक लड़की सहित दो लोगों की मौत हो गई, वहीं 10 लोग घायल हो गए। इसके अलावा, रूस ने एक अन्य शहर में भी कई हमले किए। इसमें 21 लग घायल हो गए।
खबर पढ़ने के बाद आप इस पोल में अपनी राय दे सकते हैं...
